text: сарыадыр сарыарқа шоқылы тауларының батысында, торғай үстіртінің солтүстігінде жатқан үстіртті-адырлы тау тізбегі. мойылды жəне сарыөзен (жалдама) өзендерінің суайрығы саналады. қостанай облысының амангелді жəне ақмола облысының жарқайың аудандары жерінде, батыстан шығысқа қарай 75 км-ге созылып жатыр. ең биік жері шығысында (323 м). батысқа қарай аласарып мойылды өзеніне тіреледі. беткейлері талдыбұлақ, қарағансай, миялы, т.б. өзендердің аңғарларымен, сай-жыралармен тілімденген. адырлы тау үсті үстіртті жазық. жер қыртысы жоғарға палеозойдың интрузивтік гранит, гранодиорит, кварцит, т.б. тау жыныстарынан түзілген. тектоникалық тұрғыдан каледон қатпарлық құрлымына жатады. топырақ жамылғысында шөлейтті жəне құрғақ даланың сұр, сұрғылт қоңыр топырағы басым. онда бұта аралас жусан, бетеге, қылқан боз, көде, баялыш, т.б. астық тұқымдас шөптесіндер өседі. өзен жəне сай-жыраларды бойлай тал, шілік, қараған, итмұрын, далалық шалғын шөптесіндер өседі. етегінде қыстау, жайлаулар орналасқан. бұлақ көздері көп.